
Проектът на Наредба за изменение и допълнение на Наредба № 33 от 3.11.1999 г. за обществен превоз на пътници и товари на територията на Република България (Наредба № 33) има за цел привеждането на разпоредбите й в съответствие с изискванията на Закона за обществения транспорт (обн., ДВ, бр. 32 от 2026 г.), последните промени направени в Закона за автомобилните превози, в Закона за електронното управление, в Закона за електронния документ и електронните удостоверителни услуги, в Закона за хората с увреждания, както и с настъпилите изменения в други относими нормативни актове.
От 31 март 2024 г. са в сила промените в Закона за електронното управление, съгласно които отпада възможността административните органи да изискват от лицата представянето на удостоверителни документи за доказване на факти и обстоятелства, които са налични в регистри и могат да бъдат набавени по служебен път. В тази връзка, с цел намаляване на административната тежест, в чл. 2 от Закона за електронното управление е заложено общо правило, свързано с ограничаване на възможността за изискване удостоверяването на данни или представяне на документи, налични в публичен регистър и данни, за които администрацията може да събере информация по служебен път. 
В изпълнение на тези законови изисквания с § 1 (чл. 9, ал. 1, т. 4 и т. 6), § 18 (чл. 78, ал. 1, т. 4 и т. 6), § 23 (приложение № 3), § 24 (приложение № 5), § 25 (приложение № 6а), § 26 (приложение № 6б), § 27 (приложение № 6в) и § 28 (приложение № 6г) отпада изискването за представяне на документи и информация, за които администрацията може да събере информация по служебен път. Предложените изменения са насочени към намаляване на административната тежест за гражданите и бизнеса и към съобразяване на текстовете от наредбата с действащото законодателство.
С § 2 относно чл. 10, ал. 2 и § 19 относно чл. 79, ал. 2 се предвижда срок, в който се обработват подадените в Изпълнителна агенция „Автомобилна администрация“ заявления за отразяване на настъпили промени в обстоятелствата в лиценза за извършване на превоз на пътници или товари на територията на Република България. Предлаганите допълнения са обусловени от необходимостта да се създаде по-ясна и предвидима нормативна уредба относно сроковете за предоставяне на съответната административна услуга. Определянето на конкретен срок за обработване на заявленията ще допринесе за уеднаквяване на административната практика и ще ограничи възможността за различно прилагане на изискванията в отделните случаи.
С § 3 и с § 20 се предлагат изменения на чл. 15 и чл. 84 от наредбата с цел прецизиране на нормативната уредба относно прекратяването на правата, произтичащи от издаден лиценз, преди изтичане на срока на неговата валидност по изрично искане на неговия притежател. С предложението се въвежда нов образец на заявление за административна услуга – приложение № 6д, предназначен за прекратяване на правата, произтичащи от лиценза, преди изтичане на срока на неговата валидност по искане на неговия притежател. Въвеждането на утвърден образец има за цел да стандартизира начина, по който се заявява административната услуга, като осигури яснота относно необходимите данни и волеизявлението, което заявителят следва да направи. Понастоящем за тази хипотеза не е предвиден отделен образец на заявление, поради което искането за прекратяване на правата се заявява чрез волеизявление в свободен текст.
С § 21 относно чл. 86, ал. 3 и 6 се отстранява техническа неточност, като се коригира препратка към несъществуваща точка в ал. 1.
С § 17 относно чл. 71, т. 6 се коригира препратка във връзка с изменения в Закона за автомобилните превози.
С предложените изменения и допълнения в § 4, 6, 11, 12 и 13 се цели актуализиране на уредбата относно ползването на категоризираните автогари в страната в изпълнение на чл. 32 от Закона за обществения транспорт. Приемането на предложените изменения произтича от необходимостта подзаконовата нормативна уредба да бъде приведена в съответствие с действащата законова рамка и да бъдат създадени ясни, последователни и предвидими правила за достъпа и ползването на автогарите от превозвачите, извършващи обществен превоз на пътници. По този начин се създават предпоставки за равнопоставено третиране на превозвачите и за недопускане на необосновани различия при прилагането на правилата за достъп и обслужване. 
	С § 4 се предлага изменение на чл. 52 чрез отмяна на ал. 2, с което се осигурява съответствие с чл. 22, ал. 3 от Закона за автомобилните превози. Предлаганото изменение има за цел да приведе подзаконовата нормативна уредба в съответствие с разпоредбата на чл. 22, ал. 3 от Закона за автомобилните превози, която допуска собствениците на автогари срещу заплащане да предоставят възможност на превозвачи, извършващи случайни или специализирани превози на пътници, да ползват автогарите. Понастоящем действащата разпоредба на чл. 52, ал. 2 въвежда ограничение за ползването на автогарите от превозвачи, извършващи случайни или специализирани превози на пътници. По този начин на подзаконово ниво е създадена забрана, която ограничава приложението на предоставената със закон възможност и не съответства на установената в закона правна рамка. С отмяната на ал. 2 се премахва това несъответствие и се осигурява пълно съобразяване на подзаконовата нормативна уредба със закона. По този начин се създават равнопоставени условия за достъп и ползване на автогарите от различните категории превозвачи, при спазване на законово установените изисквания и при условията, определени от собствениците на автогари.
	С измененията и допълненията, предложени в § 5, 7, 8, 9, 10, 14, 15, 16, 32, 33 и 34 се цели уеднаквяване на използваната терминология относно автобусните линии с тази, възприета в Закона за обществения транспорт. Използването на единна терминология в законовата и подзаконовата нормативна уредба е необходимо за избягване на противоречиво тълкуване и прилагане на разпоредбите, както и за осигуряване на последователност и вътрешна съгласуваност на нормативната уредба. Предлаганите изменения имат редакционен характер и не променят съдържанието на действащите права и задължения.
С предложението в § 22 е направено изменение на § 1, т. 11 от Допълнителната разпоредба на Наредба № 33, с което е постигнато съответствие на понятието „кучета – водачи на слепи“ или „кучета – асистенти на хора с увреждания“ с дефиницията в Закона за хората с увреждания. Изменението има за цел да осигури терминологична съгласуваност между нормативните актове, да съобрази действащата законова уредба и да допринесе за еднаквото прилагане на разпоредбите, свързани с гарантиране правата на хората с увреждания при ползването на обществен транспорт.
За прилагането на новата уредба няма да са необходими допълнителни разходи за държавния бюджет. Предвидените мерки могат да бъдат реализирани в рамките на съществуващите финансови и административни ресурси на Изпълнителна агенция „Автомобилна администрация“ и не предполагат необходимост от допълнително бюджетно финансиране или разкриване на нови щатни бройки. С предложената уредба не се въвеждат и изисквания, които да водят до допълнителни финансови, административни или организационни тежести за стопанските субекти и няма да има отрицателно въздействие върху тях. Изпълнението на предвидените задължения не налага извършването на инвестиции, придобиването на специализирано оборудване или промяна на установени работни процеси, поради което не се очаква отрицателно въздействие върху разходите и дейността на предприятията.
С проекта на наредба не се предвижда въвеждането на изисквания от правото на Европейския съюз, поради което не е изготвена таблица за съответствие с европейското право. 
На основание чл. 26, ал. 3 и 4 от Закона за нормативните актове проектът на наредба и на доклада към него са публикувани за обществено обсъждане на Портала за обществени консултации и на интернет страницата на Министерството на транспорта и съобщенията за срок не по-кратък от 30 дни.

